Barbecue

As regurdais anc vi da la chalira stad passada? Igl èra ina stad dal tschientaner e quai m’è stà – sche jau sun sincera – in bun pau da memia! Jau ma sun zuppada savens en la chasa frestga per mitschar al chaud. 

Jau sper ch’i dettia er quest onn puspè ina bella stad per ch’ins possia giudair las lungas sairadas. Alura vegnin nus segir ad avair diversas giadas la chaschun da grillar ordavert. 

Ina metoda spezia la da grillar è il «barbecue». Translatà per rumantsch vul quai dir: moda indirecta da coier cun temperatura bassa cun gust da lain. Quest’expressiun deriva d’lndians da Haiti e descriva l’activitad: tegnair in fistet da lain sur il fieu e coier. Ils Creols han surpiglià quest pled ed al purtà sin terra ferma americana. Il term barbecue vegniva duvrà per charn grillada, numnadamain per grilladas cundidas tenor questa metoda. Cura ch’ins ha entschet exactamain a cundir na san ins betg precis. Ils Creols han però segir influenzà quai e tras ils Cajuns èsi vegnì purtà plaunet fin a Texas. 

Il barbecue è vegnì influenzà da lezzas uras a Haiti da ses aborigins cura che quels na tegnevan betg pli il fistet cun charn sur il fieu avert, mabain in pau a l’ur dal fieu. Uschia n’ardeva ni il grass, ni las mangiativas, l’umiditad restava en la rauba ed il gust da lain enritgiva la spaisa. Questa varianta indirecta sin il fieu da lain avert vegniva numnada barbecue. 

En mintga cas dovr’ins per grillar avunda temp perquai ch’ins sto spetgar fin ch’il gril è chaud avunda e ch’igl ha dà in bel brastger. Alura gusta il mangiar anc bler meglier! 

Jau As giavisch blers bels dis e bellas ,sairas patgificas da grillada e bun appetit!

Cordialmain
Karin Kohler-Pattis